Irombo koroꞌpo Johanes moro tyꞌwa kariꞌna etykatopo po rapa kynakon oko tynemeparykon maro.
Irombo Jesus wytory eneꞌpo mero tyꞌwa,
ikaꞌpo:
“Oꞌpoꞌtoko.
Moꞌky moꞌko Tamusi kapararyꞌmembo.”
Moꞌkaron okonokon inemeparykon ꞌwa moro wara ikary etaꞌpo.
Irombo Jesus wekenaꞌpo iꞌwaine.
Jesus wotuꞌmaꞌpo.
Moro iꞌwaine tywekenary eneꞌpo mero,
ikaꞌpo iꞌwaine:
“Oty ꞌse ko mandon?”
Ikaꞌsan Iꞌwa:
“Rabi,”
(moro tauroꞌpo man:
amepanen) “oje ko ajemanjan?”
Ikaꞌpo iꞌwaine:
“Oꞌtoko,
menetoꞌse me.”
Irombo itoꞌsan imaro.
Emandopo eneꞌpo iꞌwaine.
Moro jako okupaꞌen juru kynakon.
Iro ke ro moro kurita ekosa iweꞌiꞌsan.
Oꞌwin amy moꞌko Johanes wykatopombo poko Jesus wekenanenymbo moꞌko Simon Petrus piry Andreas moꞌko kynakon.
Moꞌko wytoꞌpo ro moꞌko typiry Simon epoje naꞌnen.
Ikaꞌpo iꞌwa:
“Moꞌko Mesias eporyi naꞌna.”
Moro Mesias tauroꞌpo man:
ikapaꞌpo.
Irombo aroꞌpo iꞌwa Jesus ꞌwa.
Eneꞌpo mero,
Jesus wykaꞌpo iꞌwa:
“Moꞌko Johanes ymuru Simon amoro mana.
Kefas terapa ajety me kynaitan.”
Moro Kefas tauroꞌpo man Petrus.
Irombo koroꞌpo Galilea ꞌwa tytory ꞌse Jesus weꞌiꞌpo.
Irombo Filipus eporyꞌpo iꞌwa.
Jesus wykaꞌpo iꞌwa:
“Oꞌko ywenaꞌpo ta.”
Amy Betsaida pono moꞌko Filipus kynakon,
moꞌko Andreas wara,
moꞌko Simon wara enapa.
Filipus ꞌwa Natanael eporyꞌpo.
Ikaꞌpo iꞌwa:
“Moꞌko omenano karetary ta ipoko Moses ꞌwa oty tymero man inoro,
moꞌko ipoko moꞌkaron Tamusi auran ukuꞌponamonymbo ꞌwa tymero man inoro eporyi naꞌna:
Jesus,
moꞌko Josef ymuru,
moꞌko Nasaret pono.”
Irombo Natanael wykaꞌpo iꞌwa:
“Iruꞌpyn oty ꞌkare Nasaret wyino tywopyry taro nan.”
Filipus wykaꞌpo iꞌwa:
“Oꞌko ꞌne,
meneꞌse me.”
Natanael wopyry eneꞌpo mero,
Jesus wykaꞌpo ipoko:
“Enetoko.
Moꞌse amy Israel parymbo ꞌnero.
Kariꞌna anemuꞌmaꞌpa man.”
Natanael wykaꞌpo iꞌwa:
“Ojembo ko kukuꞌsan?”
Jesus wykaꞌpo ejuꞌtoꞌme:
“Filipus ꞌwa akoꞌmary uwaporo,
moro oroi upiꞌno konei.”
Natanael wykaꞌpo Iꞌwa:
“Amepanen,
Tamusi ymuru amoro mana.
Poto ꞌsu Israel pajanymbo Jopotory amoro mana.”
Jesus wykaꞌpo ejuꞌtoꞌme:
“Moro oroi upiꞌno yꞌwa ajeneꞌpo ekarityꞌpo ke kamyikanon?
Morokon koꞌponokon potonon otykon menetake.”
Ikaꞌpo noro iꞌwa:
“Itaꞌro pore,
kapu wendakaꞌpo menetaꞌton.
Moꞌkaron Tamusi apojongon wonukuru,
iwonyꞌtorykon enapa menetaꞌton moꞌko kariꞌna ymuru epo.”